Počiatek, Ján, minister dopravy, výstavby a regionálneho rozvoja SR (2015-09-24):
Ďakujem za slovo. Vážená pani predsedajúca, vážené dámy, vážení páni, vážená pani poslankyňa, v prvom rade mi dovoľte spýtať sa, o akej nečinnosti na Orave tu rozprávate. Ministerstvo dopravy, výstavby a regionálneho rozvoja vyvíja maximálne úsilie na rekonštrukciu existujúcich ciest prvej triedy vrátane mostov na celom území Slovenska. Slovenská správa ciest v súčasnosti modernizuje na Orave cestu 1/59 vrátane mostných objektov v úseku Trstená – štátna hranica v dĺžke zhruba 5,5 kilometra, v úseku 1/59 Dolný Kubín v dĺžke zhruba 4,5 kilometra. V januári sme odovzdali do užívania štvorkilometrový pruh pre pomalé vozidlá pri Dolnom Kubíne, pričom sme zrekonštruovali dva mostné objekty a postavili nový 230 metrov dlhý most. Za osem mesiacov tohto roka z tejto stavby profitovali už státisíce vodičov. Už budúci rok sa vodiči môžu tešiť aj na nový zmodernizovaný hlavný ťah Námestovom, čo umožní oveľa plynulejší a bezpečnejší prejazd týmto mestom. Ani pri havarijnej situácii mosta v Podbieli sa nedá hovoriť o nejakej nečinnosti. Mimoriadnu situáciu na moste na ceste 1/59 v obci Podbiel rezort dopravy riešil od momentu zistenia, že začínajú praskať nosníky mosta, zo dňa 7. 9. 2015. Najpravdepodobnejším dôvodom vzniku tohto havarijného stavu je prejazd preťaženej jazdnej súpravy po mostnom telese. Slovenská správa ciest tento most skontrolovala v mesiaci jún tohto roka. Stav mosta bol lepší ako stav ďalších piatich mostov na ťahu 1/59, ktoré momentálne na tomto úseku rekonštruujeme. Pripomínam len, že havarijnú situáciu mosta v Podbieli súčasná exekutíva vyriešila za 11 dní. Pri tejto príležitosti mi, naopak, dovoľte položiť rovnakú otázku vám, čo ste pre Oravu urobili vy, ako činná bola vaša vláda v rokoch 2010 – 2012? Koľko kilometrov diaľnic ste na Orave postavili? Koľko mostov či kilometrov ciest ste zrekonštruovali vy? Dovoľte mi osviežiť vašu pamäť, pani poslankyňa, pretože na veľa činností si pravdepodobne nespomeniete. Činnosť predstaviteľov vašej vlády spočívala v prestrihnutí pásky obchvatu Trstenej v októbri 2010, ktorý bol vybudovaný za prvej vlády Roberta Fica. Aby sme sa však nebavili len o Orave, keď vám donašepkáva pán Zajac niečo. Venujem tú odpoveď hlavne vám, pani poslankyňa, ale okej, ale aj v ostatných regiónoch Slovenska, na ktoré sa pýtate. Len počas funkčného obdobia súčasnej vlády sme zrekonštruovali alebo aktuálne rekonštruujeme 300 kilometrov ciest prvej triedy po celom území krajiny, aj na východe. Práve z toho dôvodu, že sa modernizuje úsek cesty 1/73 Šarišský Štiavnik – Hunkovce v dĺžke približne 24 kilometrov a na tomto úseku je úplná uzávierka cesty do konca októbra tohto roku. Väčšina vozidiel do času dokončenia modernizácie využíva práve cestu 1/79, ktorá vedie aj cez obec Dvorianky. Po ukončení rekonštrukcie cesty 1/73 dôjde k zrušeniu obmedzení a väčšina tranzitnej dopravy bude presmerovaná na cestu 1/73 a tým bude odľahčená cesta 1/79 cez Dvorianky. Bohužiaľ, niekedy je komplikácia s tým, keď sa niečo nové buduje, že je zaťažená v okolí tá infraštruktúra, ale tak to býva. Na východnom Slovensku taktiež realizujeme nasledovné stavby a to je: cestu 1/68 Mníšek nad Popradom – štátna hranica Slovenská republika, Poľská republika, 1/68 Prešov, Škultétyho – ZVL, 1/77 Bardejov, juhozápadný obchvat, 1/77 Smilno – Svidník, rekonštrukcia cesty 1/73 Šarišský Štiavnik – Hunkovce, 1/50 Košice, Sečovská cesta – Ďurďošík, 1/79 Trebišov – Veľaty, rekonštrukcie v celkovej dĺžke zhruba 84 kilometrov. Súčasťou týchto stavieb je aj rekonštrukcia mostov na cestách prvej triedy. Ďalším významným projektom na východnom Slovensku sú stavebno-bezpečnostné opatrenia na cestách prvej triedy, kde v dĺžke zhruba 75 kilometrov modernizujeme mostné objekty, meníme záchytné bezpečnostné zariadenia a obnovujeme, samozrejme, povrch vozoviek vrátane odvodnení. Pre ďalšiu investičnú prípravu Slovenská správa ciest pripravuje súťažné podklady pre štúdiu realizovateľnosti ťahu cesty 1/79 Vranov nad Topľou – štátna hranica, ktorá je súčasťou predinvestičnej prípravy. Štúdia zhodnotí súčasný stav celého ťahu a podrobnejšie vyhodnotí dopravno-inžinierske a sociálno-ekonomické kritériá a posúdi ekonomickú efektívnosť a inžiniersko-geologické a zároveň environmentálne riziká. Čo sa týka konkrétne obce Dvorianky, situácia je nasledujúca: Cez obec prechádza cesta 1/79, ktorá je určená aj pre ťažkú nákladnú dopravu. To, samozrejme, strpčuje život obyvateľom obce, ale zakázať kamiónovú dopravu by bolo taktiež nie moc férové voči autodopravcom, ktorí sa starajú o obslužnosť celého územia. Definitívnym riešením bude výstavba obchvatu tejto obce, avšak vzhľadom na komplikovanosť celého procesu ide o pomerne dlhodobý proces. Obchvat sa bude realizovať vybudovaním preložky cesty 1/79 mimo intravilán obce Dvorianky podľa schváleného časového harmonogramu. Predprojektová príprava obchvatu bude realizovaná v termíne do 30. 11. 2016. Projektová príprava obchvatu bude realizovaná v termíne do 31. 7. 2021 a samotná stavebná realizácia sa uskutoční následne. Samozrejme, aj my by sme boli radšej, keby sme v každom z takmer 3-tisíc miest a obcí na Slovensku mohli vybudovať obchvaty na elimináciu nákladnej dopravy, a to ihneď. Nie je to však v možnostiach štátu, aby sa takéto kroky dali realizovať všade a obzvlášť nie v krátkom časovom horizonte. Za súčasnej vlády sme rozostavali vyše 100 kilometrov diaľnic a rýchlostných ciest a po uzavretí dnes rozbehnutých súťaží to bude zhruba 200 kilometrov, teda oveľa viac, ako sa počas vlády podporovanej aj vašimi poslaneckými hlasmi komukoľvek snívalo. Už dnes vidíme, že vlády v najbližších siedmich rokoch budú musieť nájsť dnes neexistujúce miliardy na krytie len tých najdôležitejších infraštruktúrnych projektov, pretože eurofondy na diaľnice do roku 2020, čiže z nového programového obdobia, budú použité na všetky diaľničné úseky, ktoré sú už dnes buď vo výstavbe, alebo sú v súťažiach. Bude to veľmi ťažká úloha, ale verím, že sa to budúcim vládam podarí. Ďakujem za slovo. Skončil som.